
NATALIE ANDERSON

Sjefens stjålne brud


USA Todays bestselgende forfatter, Natalie Anderson, skriver følelsesladde og moderne romantiske bøker med strålende erting, fresende hete og oppløftende avslutninger. Bøkene er perfekte for lesere som elsker å forsvinne inn i historier om sterke kvinner og arrogante alfahanner som er for sexy for sitt eget beste. Når hun ikke skriver, er hun opptatt med de fire barna, tre kattene, to gullfiskene og den ene hunden … og koser seg på sofaen sammen med mannen på slutten av dagen.

Følg henne på natalie-anderson.com


Til Soraya, igjen og for alltid! Jeg kommer alltid til å være takknemlig for pisken og heiaropene!

Elias Greyson hadde ikke bare mestret kunsten å unngå ubekvemme følelser, han hadde perfeksjonert den, han ignorerte ikke bare sine egne, men også alle andres. Å være upåvirket av teatralske følelser gjorde alle beslutninger, enten de var forretningsrelaterte eller personlige, enkle. Følelsesmessige reaksjoner førte til dårlige resultater. Og hvis han av og til ble beskyldt for å være en kaldblodig, hensynsløs jævel, så var det greit.

Men i dag hadde Elias en uperfekt dag. Irritasjonen brant i ryggraden, en irritasjon som hadde bygget seg opp de siste to ukene. Han sjekket klokken på datamaskinen, og irritasjonen steg ytterligere. Han bet tennene sammen. Av alle dager den supereffektive assistenten hans kunne svikte ham på. Om noen timer skulle han fly fra London til USA, og han ville ha alt på plass før avgang. Hans siste oppkjøpsobjekt, et risikokapitalselskap i San Francisco, viste seg å være en vanskelig fisk å få på kroken. Selv om selskapet ville være nyttig for Elias for å komme seg videre inn på det nordamerikanske markedet, mente Vince Williams, administrerende direktør, at verdier var viktig. Den tilsynelatende perfekte Vince hadde vært gift med barndomskjæresten Cora i over femti år og var kjent for å mislike en utsvevende livsstil. Elias var ikke lenger den playboyen han hadde vært for et par år siden, men det faktum at han fortsatt var singel, var tydeligvis nok til å vekke bekymring. Det var latterlig.

Darcie Milne hadde aldri kommet for sent. Ikke én eneste gang i løpet av de to og et halvt årene hun hadde jobbet for ham. Vanligvis satt hun ved skrivebordet rett utenfor kontoret hans før han kom, og han kom tidlig. Men stolen var fortsatt tom. Han tok opp mobilen. Tekstmeldingene han allerede hadde sendt henne var ubesvarte, så nå ringte han henne faktisk. Det gikk rett til telefonsvareren.

«Jeg trenger deg på kontoret. Nå.» Han trykket på skjermen for å avslutte samtalen.

Det gikk fem minutter til. Hans tilsynelatende overlegne evne til å ignorere ubekvemme følelser forsvant da et snev av bekymring snek seg inn og ødela konsentrasjonen hans. Hadde det skjedd noe med henne? Hver eneste muskel strammet seg. Hvor i helvete var hun?

I samme øyeblikk ble kontordøren hans slengt opp. Darcie Milne ruslet inn og smelte igjen døren bak seg.

Elias stirret som forstenet på henne. Darcie Milne hadde nemlig ikke på seg det sedvanlige kontorantrekket med løs hvit skjorte, enda løsere grå bukser og kjedelige brune sko. Den triste uniformen var erstattet av et knelangt kremfarget skjørt og matchende jakke. Begge deler var litt for store på henne, men skjørtet ga et sjeldent glimt av anklene, leggene og den kremfargede huden hennes. Temperaturen i rommet steg med minst ti grader.

Han tvang seg selv til å heve blikket, men hun så uansett ikke på ham. Hun hadde ikke sett ham rett inn i øynene én eneste gang de siste fjorten dagene. Det hadde også irritert ham. Han hadde gått så lenge uten å bli distrahert av henne. Helt til for to uker siden, vel å merke.

«Hva i helvete er dette for et tidspunkt?» knurret han og nektet å tenke på den kvelden.

«Du klarer ikke å huske på noe annet enn den avtalen, gjør du vel?»

Han ble sjokkert over det ukarakteristiske bittet i tonen hennes. Darcie hadde aldri vært sur på ham. Hun, i likhet med ham, var vanligvis rolig. Hun var flittig. Pliktoppfyllende. Det hendte riktignok at hun utfordret ham, men bare når det var påkrevd, og bare når det dreide seg om forretninger, og alltid på en kjølig måte. Hun hadde også ofte rett.

«Hva er det som foregår?» spurte han.

Hun la en mappe på skrivebordet foran ham. Han kunne se de velkjente neonfargede merkelappene hun foretrakk, og de sirlige notatene med tydelig skrift.

«Jeg har snevret det inn til fem. Det burde ikke være for krevende for deg å intervjue», sa hun.

«Intervjue?»

«Søkere til assistentjobben.»

«Du er assistenten min.»

Hun stivnet til, og uttrykket hennes endret seg igjen. «Har du virkelig glemt oppsigelsesbrevet jeg sendte deg på e-post for fjorten dager siden? Jeg la en papirkopi på skrivebordet ditt, men jeg vet at du leste e-posten. Jeg fikk bekreftelsen.»

Han hadde ikke glemt det. Han visste bare hva han hadde krav på. Han stirret bistert på henne. «Kontrakten din krever tre ukers oppsigelsestid. Siden du sendte brevet for bare fjorten dager siden, er det én uke igjen.

«Men siden jeg har så mye ferie til gode, tar jeg ut den siste uken av oppsigelsestiden som ferie. Du betaler ut resten av den opparbeidede ferien min.» Hun trakk på skuldrene. «Det er mye.»

«Så nå skal du på ferie?» spurte han. Hvor skulle hun i den ukledelige kremfargede drakten, et nonnekloster?

«Korrekt.»

Elias hadde mistet mange ansatte tidligere, og til å begynne med hadde han vært fast bestemt på å gi blaffen i Darcies uventede beslutning om å slutte. Så bestemte han seg for å få henne til å ombestemme seg. Men han hadde ikke tatt det opp direkte med henne ennå. Når sant skulle sies hadde det tatt mer tid enn han hadde forventet.

Men selv om han nektet å trygle, kunne han ikke dy seg for å teste lojaliteten hennes. «Du skjønner at det er et forferdelig tidspunkt.»

«Det er alltid et forferdelig tidspunkt», sa hun. «Det er alltid en eller annen stor avtale på bordet som alle må være med på. Det hadde ikke spilt noen rolle når jeg sa opp. Det ville alltid være en ulempe for deg.»

«Det er langt mer enn en ulempe.»

«Du er dramatisk», sa hun skarpt. «Det kommer til å gå bra. Det gjør det alltid.»

Han mistet munn og mæle. Dramatisk? «Du vet at denne avtalen er …»

«Nødvendig? Livsviktig? Står selskapets fremtid på spill fordi dette er den største avtalen du noensinne har gjort?» Hun la hodet på skakke og himlet faktisk med øynene. «Det er de alltid, Elias. Men innrøm det, denne avtalen er så godt som i boks. Møtet i morgen er en ren formalitet. Du trenger ikke meg der. Du trenger ingen. Dessuten har du sikkert allerede planlagt neste avtale, og den er sikkert enda større enn denne. Har jeg rett?»

Han stirret på henne. Hvem var denne kvinnen? Hvor var det blitt av den rolige, dyktige Darcie?

«Jeg visste det. Det finnes ingen endelig avtale for deg. Du er alltid på jakt etter det neste lidenskapsprosjektet før du er ferdig med det som ligger på bordet foran deg.»

Snakket hun om forretningsfusjoner eller personlige?

«Jeg dobler lønnen din.»

Men det hadde ikke den ønskede effekten.

Stormskyer gled inn i øynene hennes og forsterket det blå, og han kunne ikke ha flyttet seg om han så hadde prøvd. For Darcie la begge håndflatene på skrivebordet hans og lente seg fremover. «Jeg har gitt deg nesten hver time av hver eneste dag i nesten tre år. Jeg har aldri tidligere nektet deg noe. Men nå er det nok.»

Han blunket sjokkert. Darcie var aldri emosjonell på jobb. Ikke engang når hun hadde jobbet trettien timer i strekk. Ikke engang da hadde hun mistet fatningen overfor ham. Hun var alltid profesjonell. Eller hun hadde vært det. Helt til den ene veldig merkelige, veldig uforglemmelige kvelden. Da hadde hun vært alt annet enn det.

«Det er typisk deg å ha glemt det.» Et lynende raseri strålte fra henne. «Vet du at jeg ikke trenger å være på dette kontoret i det hele tatt i dag? Jeg er her bare på grunn av feilplassert lojalitet.» Hun trakk pusten og vred om kniven. «Overfor kollegene mine.»

«Feilplassert lojalitet? Kommentaren fikk ham til å sette seg i en bil som raste mot klippekanten. Mot ravinen han hadde unngått for enhver pris. Helt til nå. For nå var han forbannet, og følelsene var altoppslukende. «Til kollegene dine, Darcie? Ikke til meg?»

«Nei.» Hun løftet haken. Men hun møtte fortsatt ikke helt blikket hans. «Ikke deg.»

«Men …»

«Jeg har ikke tid til å krangle, Elias», snerret hun. «Jeg har faktisk ikke tid.»

Hvorfor ikke? Men han klarte ikke å spørre. Han klarte ikke å tenke. Kunne bare stirre på henne, for nå stirret hun endelig tilbake på ham, og de fengslende øynene hennes var fulle av ting han ikke tålte å se, bitterhet, sinne, smerte.

«Vil du ikke engang vite hvorfor?» spurte hun.

Den pliktoppfyllende assistenten hans, hun som alltid var forutseende og et skritt foran alle andre enn ham selv, hadde vendt ham ryggen. Den stille og effektive kvinnen som ikke smisket, men som fikk alt gjort, var borte. I hennes sted stod en vakker, rasende ildstorm som strålte av energi.

«I dag er bryllupsdagen min, og likevel kommer jeg løpende på din fordømte innkalling. Men nå er det slutt. Jeg er ferdig.»

Bryllupsdagen? Sjokket rev i ham som en tornado, og …

Bryllupsdagen hennes?

Før hjertet hans rakk å slå, stormet hun ut og smelte igjen døren bak seg.

Bryllupsdagen.

Det var lenge siden han hadde blitt snakket til på den måten. Hvem i helvete skulle hun gifte seg med? Hun hadde ikke tid til å date noen. Og hvordan våget hun å …?

Han spratt opp av stolen, gikk bort til døren og åpnet den for å kaste et blikk gjennom kontoret. Darcie var naturligvis ikke å se noe sted. Hun måtte ha sprunget. Var hun så desperat etter å unnslippe ham, eller var det for å komme seg til brudgommen? Raseriet hans steg.

De øvrige medarbeiderne hadde uten unntak blikkene festet til skjermene sine.

Kan du late som om dette aldri skjedde?

«Hvor sa hun at hun skulle?» ropte han, for rasende til å gidde å late som om de ikke hadde hørt hvert eneste ord av den diskusjonen. «Er det virkelig bryllupsdagen hennes?»

En av assistentene forsøkte seg på et smil. «Det er så romantisk, synes du ikke?»

Nei, det gjorde han ikke. Det var ikke romantisk.

«Hva vet du om det?» Han snudde seg mot kvinnen. Og hvorfor visste ikke han det? Han tilbrakte mer tid med Darcie enn noen annen.

«Ikke mye.» Kvinnen svelget, og smilet bleknet. «Det kom først frem på avskjedsfesten hennes i går kveld.»

En fest han ikke hadde visst noe om og i hvert fall ikke hadde blitt invitert til. En sky av raseri slukte ham. Det spilte ingen rolle at han aldri var sammen med de ansatte. Hadde Darcie nippet til champagne slik hun hadde gjort for fjorten dager siden? Når hun aldri, aldri drakk. I løpet av alle kveldene hun hadde reist sammen med ham, hadde han ikke sett henne røre alkohol en eneste gang.

Blir du med meg opp?

Hadde hun invitert en annen mann til rommet sitt på samme måte som hun hadde invitert ham?

«Hvor er bryllupet?» hveste han.

«Hos vigsleren i byen.»

Skulle hun gifte seg på et kontor? Det var noe som ikke stemte. Dette var ikke, og kunne ikke være, virkelig. Det var i hvert fall ikke riktig. Han nikket og beveget seg raskt. Hvis Elias Greyson hadde noe han skulle sagt, så skulle ikke Darcie Milne gifte seg noe sted i dag.

Ikke med noen.


2

Darcie gikk rundt i korridoren med blikket festet på hovedinngangen. Det var bare ti minutter til seremonien skulle begynne, men alt hun kunne se, var Eliasʼ ansiktsuttrykk da hun hadde forlatt kontoret hans for et kvarter siden. Han hadde blitt helt hvit i ansiktet fordi hun ikke hadde fulgt ordren hans. Det lå ikke noe mer bak irritasjonen hans. Ingen dypere følelser. Det fantes aldri noen ekte følelser hos ham. Han var altfor vant til å få viljen sin. Og akkurat nå trengte hun å glemme den langvarige forelskelsen som hadde ført til at hun dummet seg ut for fjorten dager siden.

Det. Var. Over.

Hun ville aldri se Elias Greyson igjen. Hun skulle gifte seg med en annen. Så lenge brudgommen faktisk kom.

Hvorfor var ikke Shaun her allerede? Hun visste at han hadde vært motvillig, men hun trodde hun hadde overbevist ham. Darcie ville gjort hva som helst for bestevenninnen sin, og Shaun hadde også elsket Zara. Og Lily var den eneste delen av Zara som levde videre. Den lille jenta trengte dem. Det var ikke snakk om at Darcie ville la Lily bli værende i fostersystemet lenger enn nødvendig.

Shaun hadde til slutt gått med på det da Darcie forsikret ham om at hun hadde spart opp nok penger til å gi ham det han trengte for å bygge opp firmaet sitt. Hun ville gått med på hva som helst for å sikre Lilys fremtid. Og hun hadde akkurat nok til å slutte å jobbe en liten stund.

Om noen måneder skulle Lily begynne på skolen, og Darcie kunne begynne å jobbe igjen samtidig som hun hjalp Shaun. Nå som hun hadde erfaring med å jobbe for Elias Greyson på CV-en, kunne hun få mange jobber gjennom et vikarbyrå. Med mindre Elias ikke ga henne en god referanse. Noe som var en mulighet, med tanke på at hun nettopp hadde kjeftet på ham. Ingen hevet stemmen mot Elias, og han hevet i hvert fall aldri sin.

Men hun kunne likevel ikke glemme ansiktet hans. Han hadde virkelig ventet henne på kontoret i dag. Han hadde ikke engang lagt merke til at hun og de fleste andre hadde gått ut og spist pizza i går kveld for å ta farvel. Selvsagt hadde hun ikke inkludert Elias i e-postinvitasjonen, siden hun visste at han ikke ville komme, men det sjokkerte henne at han ikke engang hadde fått det med seg. Han hadde sett lamslått ut. En del av henne ville ha ledd hvis ikke det dumme hjertet hennes hadde vært knust. For det dumme hjertet hennes hadde vært hans fra den første gangen hun så ham.

Men han hadde ikke engang brydd seg om oppsigelsen hennes. Han brydde seg bare om at hun ikke hadde møtt opp ved skrivebordet i morges for å gjennomføre den siste avtalen. For såret til å innrømme det, stirret hun ned i gulvet og ønsket at Shaun skulle komme.

«Darcie? Beklager at jeg er sen.»

Hun så opp og ble overrasket over at ønsket hennes hadde gått i oppfyllelse. Shaun skyndte seg bort, kledd i falmet olabukse og T-skjorte. Hun svelget og tvang frem et smil. Det var ikke som om hun hadde anstrengt seg noe særlig heller. Hun hadde ikke engang en blomsterbukett. Men de forræderske tankene hennes vendte tilbake til Elias.

«Det går bra», beroliget hun Shaun mens kaldsvetten rant nedover ryggen hennes. «Takk skal du ha. Det er nesten vår tur.»

Shaun stakk hendene i lommene. «Har du ikke overført pengene ennå?»

«Jeg har ikke hatt tid. Jeg ble innkalt til …»

«Hvis jeg ikke betaler depositumet, mister jeg avtalen. Du vet at jeg trenger dem nå, Darcie.»

Hun studerte Shaun grundigere. Svetten perlet på overleppen hans, og han beveget seg urolig fra fot til fot, som om han ikke ønsket å stå stille.

«Kom igjen, du vet at vi kommer til å trenge dette», la Shaun utålmodig til. «Overfør det nå, så betaler jeg med en gang.»

Darcies indre alarm ulte.

Du kan aldri stole på noen.

Hun hadde kjent Shaun i årevis. Hun kjente svakhetene hans. Men hun visste også at han kjempet mot dem på samme måte som hun selv gjorde, inkludert tvilen hun følte akkurat nå. Antagelsen om at hun nok en gang ville bli sviktet av en person hun trodde hun kunne stole på, var en automatisk refleks hun hele tiden måtte bekjempe.

«Kan det ikke vente en time?» spurte hun.

«Jeg lovte ham pengene i går, det vet du.»

Shauns frustrasjon ble tydeligere. Det siste hun ønsket var at han skulle trekke seg. Dette ekteskapet ville sikre Lilys fremtid, og hun måtte stole på at Shaun ville gjennomføre det.

«Ok.» Hun nikket. «Jeg gjør det nå.»

Oppgaven ville i det minste hindre henne i å tenke på Elias. Hun lente seg mot veggen, hentet frem bankappen og sa til seg selv at det kom til å ordne seg. Ja, Shaun hadde hatt det vanskelig, og ja, han hadde gjort feil, men han gjorde sitt beste. Og de skulle dra herfra som mann og kone. Det som var hennes, var hans, og omvendt. Hun skulle ta seg av regnskapet for den nye virksomheten hans, og takket være tiden hun hadde jobbet for Elias, forstod hun faktisk alt det der. Det tok bare noen få trykk for å overføre pengene.

«Ferdig.» Hun nikket til Shaun.

«Flott.» Han tok frem telefonen og gikk lenger bort i korridoren. «Jeg skal gi ham beskjed om at pengene er på vei.»

«Vi har bare noen få minutter», ropte Darcie etter ham.

Han nikket distrahert og snudde seg bort, mens han allerede holdt telefonen mot øret.

«Darcie?»

Hjertet hennes stoppet. Hørte hun syner?

«Darcie!»

Hun snudde seg mot døren. Elias Greyson var høy og sint og kom gående mot henne som en hevngjerrig krigsherre fra middelalderen som kom for å … for å … gripe tak i håndleddet hennes?

Darcie ble så sjokkert at hun stivnet til. I løpet av de nesten tre årene hun hadde kjent ham, hadde de aldri rørt ved hverandre. Ikke engang for å håndhilse på det første jobbintervjuet hennes. Og nå holdt han rundt håndleddet hennes, og det virket ikke som om han hadde tenkt å slippe taket.

«Hva i helvete er dette med bryllup?» hvisket han rasende mens han løftet armen hennes og inspiserte fingrene hennes. «Du har ingen forlovelsesring», la han anklagende til. «Du har aldri brukt en. Aldri noensinne.» De blå øynene hans gnistret.

Hjertet hennes hamret. Hadde han lagt merke til det?

«Det er ikke alle som er opptatt av å samle på materielle eiendeler», mumlet hun, fryktelig andpusten.

Han strammet grepet, og det slo gnister oppover Darcies arm. «Skal du virkelig gifte deg?»

«Ja.»

«Her?» Han kastet et overfladisk, avvisende blikk på den falmede malingen i den foreldede institusjonsbygningen.

Darcie benyttet anledningen til å kaste et blikk nedover korridoren på Shaun. Han var fortsatt i telefonen, men hadde snudd seg og så på dem med store øyne. Da hun snudde seg, så hun at de andre på venterommet også stirret på dem.

«Ja.» Hun trakk pusten.

«Iført det der?» Han så rasende ut.

Hun stusset over den fordømmende tonen. Elias hadde aldri kommentert klærne hennes, og første gang han gjorde det, var det som en fornærmelse? Hun stirret ham rett inn i de vakre, arrogante øynene, for sint til å holde noe tilbake. «Hva har det å si for deg hva jeg har på meg? Hvorfor er du her i det hele tatt?»

«Hvorfor tror du?»

«Fordi jeg tar ut min siste uke som permisjon? Var det en overraskelse? Tåler du virkelig ikke at jeg ikke danser etter din pipe en eneste dag?»

«Det har ingenting med det å gjøre.»

«Hva jeg gjør i dag, har du egentlig ikke noe med», hvisket hun.

«Har jeg ikke?» utfordret han.

Hun stivnet til da hun så et merkelig glimt i øynene hans. Hjertet hennes begynte å banke. «Elias …»

«Hvem er du?» Shaun avbrøt dem bryskt.

Elias strammet grepet om Darcies håndledd. «Du kan ikke gifte deg med ham.» Det intense blikket hans vek ikke fra henne. «Du er ikke forelsket i ham.»

Hjertet hennes stoppet.

«Jeg vet at du ikke er forelsket i ham.»

Hun var så sjokkert og forferdet at hun ikke klarte å svare.

«Jeg vet det», gjentok Elias lavmælt. «Fordi …»

«Ikke …», hvisket hun. «Ikke si det. Du våger ikke.»

«Selvsagt er hun ikke forelsket i meg», sa Shaun. «Og jeg er ikke forelsket i henne.»

«Er det du som er brudgommen?» Spørsmålet var så lavmælt at det virket helt følelsesløst.

Men Darcie visste bedre. For Elias var annerledes. Det kriblet i ryggraden hennes, for hun visste at Shaun ville høre nedlatenhet og arroganse. Elias var alt Shaun foraktet. Vellykket, velstående, mektig, privilegert. Som mannen som hadde gjort Zara gravid med Lily for fem år siden. Hun snudde seg og så uttrykket i Shauns øyne. Det var verre enn hånlig avsky, det var bittert nederlag. «Shaun …»

«Dette er ikke annet enn drama, Darcie.» Han ristet på hodet. «Kanskje det er bedre at du tar deg av det med den rike idioten din her.»

«Shaun!»

Men da han trakk seg unna, rørte hun seg ikke. Hun kunne ikke, for det harde grepet om armen holdt henne fortsatt på plass.

«Darcie Milne og Shaun Casey?» ropte en ekspeditør.

Darcie forble taus mens hun slet med å ta innover seg at brudgommen nettopp hadde forlatt henne. Hun hadde jo visst at Shaun var usikker. Det var derfor hun hadde ventet med betalingen til han var her, og hvis de ikke hadde blitt avbrutt, ville de ha giftet seg nå.

«Darcie Milne og Shaun Casey», gjentok ekspeditøren. «Darcie og Shaun?»

Hun snudde seg og stirret bittert opp på Elias. «Se hva du har gjort.»

«Bedre nå enn etter løftene.»

«Hvordan våger du», pustet hun. «Du braser inn her, som om du på en eller annen måte vet alt. At du har rett til å anta og dømme og forandre alt?»

«Det er bare et bryllup», svarte han. «Det er jo ikke snakk om liv og død.»

«Og det er der du tar feil», slengte hun til ham. «Jeg trengte å gifte meg i dag.»

«Vel, brudgommen din er ganske svak hvis han flyktet bare fordi jeg dukket opp. Han var ikke forelsket i deg», la han hardnakket til.

«Selvfølgelig var han ikke forelsket i meg. Hvem vil vel ha meg? Ekteskap er ikke alltid en ideell romantisk fantasi, Elias», sa hun bryskt. «Noen ganger er ekteskapet en praktisk løsning på et reelt problem. Men du har ikke peiling på virkelige problemer.»

Elias stivnet til. «Hva er problemet?»

Som om hun hadde tenkt å fortelle ham det?

Han lente seg nærmere og strammet grepet. «Hva er problemet, Darcie?»

Hun stirret sint tilbake.

«Jeg hater deg», mumlet hun. «Alt dette er din feil.»

Hun var rasende på ham for at han hadde dukket opp, uanmeldt, uinvitert, og ødela alt hun hadde jobbet så hardt for så lenge. Timingen hans kunne ikke ha vært dårligere. Og hun var enda mer rasende fordi en del av henne hadde våknet til liv ved synet av ham.

«Vet du hva, Elias? Dette var min avtale. Min eneste avtale. Det var den eneste jeg noensinne har ønsket meg, og det var min eneste sjanse til å få den, og du har ødelagt den.»

«Han er en idiot», svarte Elias brutalt. «Det kom tydeligvis aldri til å vare.»

«Det var ikke poenget!» Darcie mistet kontrollen. «Det spilte ingen rolle! Det ville ha vart lenge nok!»

Nederlaget blusset opp i henne. Et overveldende, forferdelig nederlag som førte til bitter bebreidelse etter hvert som konsekvensene sank inn. Søknaden om å ta seg av Lily måtte utsettes. Lily, som var så liten, så fortapt, så ensom, Lily, som betød mer enn noe annet. Og pengene hun nettopp hadde overført til Shaun, ville hun få dem tilbake fra ham? Eller ville han forsvinne i månedsvis, slik han hadde gjort før?

«Du klarer ikke å tenke på noen andre enn deg selv», irettesatte hun ham. «Det handler alltid om alt du vil ha og trenger, og det må alltid skje akkurat nå. Jeg har også ønsker og behov, og jeg trengte å gifte meg. I dag.»

«Hvis det er tilfelle, så la meg løse problemet jeg har skapt. Vil du gifte deg i dag? Da er det greit. Du kan gifte deg med meg.»

